石翁嫗
作者：林景熙
朝代：宋

paragraphs: 束艾楚俗愚，鑄金秦民怖。
何年斲雲根，偶立此翁嫗。
千春衣莓苔，偕老食風露。
世人輕結髮，覆水或旦暮。
乃習無情緣，永與天壤固。
停舟一訪古，久欲祛此錮。
父老向我言，曾是梁朝墓。
衣冠化黄土，古丘亦成路。
當年殉金棺，茲物獨如故。
閲世如過客，興亡了不悟。
時借牛礪角，敲火戲童豎。